ເກົາຫຼີເໜືອ ປະນາມ ການຊ້ອມລົບ ຂອງເກົາຫຼີໃຕ້
ເກົາຫຼີເໜືອ ປະນາມຢ່າງແຮງ ຕໍ່ການຊ້ອມລົບ ຂອງເກົາຫຼີໃຕ້ ໃນບໍລິເວນຊາຍແດນ ທີ່ມີການຂັດແຍ້ງ
ເກົາຫຼີເໜືອໄດ້ຕຳໜິຕິຕຽນຢ່າງແຮງຕໍ່ເກົາຫຼີໃຕ້ ທີ່ໄດ້ທຳການຊ້ອມລົບທາງທະຫານໃນມື້ວັນ ພຸດວານນີ້ໃກ້ໆເກາະດອນແຫ່ງນຶ່ງທີ່ຢູ່ທາງໃຕ້ບໍລິເວນຊາຍແດນທີ່ມີການຂັດແຍ້ງກັນໃນເຂດ ທະເລເຫຼືອງພຽງໜ້ອຍດຽວນັ້ນ ສື່ມວນຊົນຂອງທາງການເກົາຫຼີເໜືອໄດ້ອ້າງຄຳເວົ້າຜູ້ບັນຊາການທະຫານສູງສຸດຂອງປະເທດ ທີ່ກ່າວວ່າ ການຊ້ອມລົບສຳຄັນດັ່ງກ່າວແມ່ນສະແດງໃຫ້ເຫັນເຖິງການທ້າທາຍເກາະຜິດທາງ ດ້ານການເມືອງແລະທາງທະຫານຄັ້ງໃໝ່ແລະເກົາຫຼີເໜືອຂູ່ວ່າ ຈະເຮັດໃຫ້ກຸງໂຊລກາຍເປັນ ທະເລໄຟໄປ ຖ້າການຊ້ອມລົບໃດໆກໍຕາມໃນອະນາຄົດຫາກລ່ວງລະເມີດຕໍ່ເຂດນໍ້າແດນດິນ ຂອງຕົນ ການຊ້ອມລົບຂອງເກົາຫຼີໃຕ້ ໃນມື້ວັນພຸດວານນີ້ ແມ່ນພົວພັນກັບເຮືອບິນລົບ ເຄື່ອງຍິງຈະ ຫຼວດ ແລະປືນໃຫຍ່ ແລະກໍມີຂຶ້ນທີ່ເກາະ Baengnyeong ຊຶ່ງເປັນນຶ່ງ ໃນອັນທີ່ເອີ້ນວ່າ “ເກາະດອນແນວໜ້າ” ໃນບໍລິເວນນ່ານນໍ້າທີ່ທັງສອງເກົາຫຼີຕ່າງກໍອ້າງກຳມະສິດວ່າເປັນດິນ ແດນຂອງຕົນນັ້ນ ໃນການຊ້ອມລົບຄັ້ງນີ້ ບໍ່ໄດ້ມີການຍິງລູກປືນຫຼືລູກຈະຫຼວດແທ້ແຕ່ຢ່າງໃດເລີຍ ເຈົ້າໜ້າທີ່ເກົາຫຼີໃຕ້ກ່າວວ່າ ການຊ້ອມລົບທີ່ວ່ານີ້ ແມ່ນເປັນການສົ່ງຄຳເຕືອນຢ່າງແຮງໄປ ຍັງພວກເຈົ້າໜ້າທີ່ເກົາຫຼີເໜືອຄູ່ປໍລະປັກ ທີ່ປະຈຳການໃນບໍລິເວນໃກ້ໆທີ່ສາມາດແນມເຫັນ ກັນນັ້ນ